NARIADENIE KOMISIE (ES) č. 719/2009
zo 6. augusta 2009,
ktorým sa mení a dopĺňa nariadenie (ES) č. 1251/2008, pokiaľ ide o zoznam tretích krajín a území, z ktorých je možné dovážať určité druhy kôrovcov a okrasných morských živočíchov do Spoločenstva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 22,
keďže:
(1)
V smernici 2006/88/ES sú stanovené zdravotné požiadavky na živočíchy, ktoré sa majú uplatňovať pri uvádzaní živočíchov akvakultúry a produktov z nich na trh, pri ich dovoze do Spoločenstva a preprave v rámci Spoločenstva. V uvedenej smernici sa uvádza, že živočíchy akvakultúry a produkty z nich sa môžu zaviesť do Spoločenstva iba z tretích krajín alebo z častí tretích krajín, ktoré sa nachádzajú v zozname zostavenom a aktualizovanom v súlade s postupom uvedeným v smernici.
(2)
Článkom 11 nariadenia Komisie (ES) č. 1251/2008 z 12. decembra 2008, ktorým sa vykonáva smernica Rady 2006/88/ES, pokiaľ ide o podmienky a požiadavky na certifikáciu na uvádzanie živočíchov a produktov akvakultúry na trh a ich dovoz do Spoločenstva a ktorým sa stanovuje zoznam druhov prenášačov (2), sa stanovujú pravidlá uplatňované pri dovoze okrasných morských živočíchov určených do uzavretých zariadení na okrasné účely.
(3)
V zmysle článku 11 ods. 2 uvedeného nariadenia môžu členské štáty povoliť dovoz okrasných rýb, ktoré nepatria k druhom vnímavým na žiadnu z chorôb uvedených v časti II prílohy IV k smernici 2006/88/ES, a dovoz okrasných mäkkýšov a kôrovcov určených do uzavretých zariadení na okrasné účely iba z tretích krajín a území, ktoré sú členmi Svetovej organizácie pre zdravie zvierat (OIE). Toto ustanovenie zaručuje, že sa príslušné epidemiologické údaje týkajúce sa týchto živočíchov sprístupnia všetkým členom OIE.
(4)
V prílohe III k nariadeniu (ES) č. 1251/2008 je stanovený zoznam tretích krajín, území, zón alebo priestoru, z ktorých je povolený dovoz živočíchov akvakultúry určených na chov, do rybárskych revírov a otvorených zariadení na okrasné účely a okrasných rýb vnímavých na jednu alebo viac chorôb uvedených v časti II prílohy IV k smernici 2006/88/ES určených do uzavretých zariadení na okrasné účely.
(5)
Sekretariát Tichomorského spoločenstva (SPC - Secretariat of the Pacific Community) je medzinárodná organizácia, ktorá pre 22 tichomorských ostrovov zabezpečuje technickú pomoc, poradenstvo pri tvorbe politík, odbornú prípravu a výskum v oblastiach ako zdravie, ľudský rozvoj, poľnohospodárstvo, lesné hospodárstvo a rybolov. Niektorí členovia SPC nie sú členmi OIE.
(6)
OIE a SPC uzavreli v septembri 1999 spoločnú dohodu. Na základe tejto dohody má SPC podnecovať svojich členov, ktorí nie sú členmi OIE, aby spolupracovali v rámci informačnej siete OIE týkajúcej sa zdravia zvierat a zdravia morských živočíchov.
(7)
V prílohe k uvedenej dohode, ktorú SPC a OIE spoločne prijali 10. apríla 2003, sú stanovené podmienky spolupráce oboch strán na rozvoji, správe a distribúcii Regionálneho informačného systému zdravia zvierat pre tichomorské ostrovné krajiny a ich územia.
(8)
V listoch z 31. marca 2009 a z 30. apríla 2009 informovalo SPC Komisiu, že členovia SPC, ktorí nie sú členmi OIE, budú od mája 2009 schopní ukladať informácie o príslušných chorobách do Svetového informačného systému pre zdravie zvierat OIE v súlade s kritériami OIE.
(9)
Z tohto dôvodu je vhodné zmeniť a doplniť článok 11 ods. 2 nariadenia (ES) č. 1251/2008, aby bolo možné povoliť dovoz okrasných rýb, ktoré nepatria medzi druhy vnímavé na žiadnu z chorôb uvedených v časti II prílohy IV k smernici 2006/88/ES, a dovoz okrasných mäkkýšov a kôrovcov určených do uzavretých zariadení na okrasné účely aj z tých tretích krajín a území, ktoré nie sú členmi OIE, ale majú s touto organizáciou uzavretú dohodu o spolupráci v rámci jej informačnej siete zdravia zvierat a zdravia morských živočíchov.
(10)
Spojené štáty americké potvrdili, že Portoriko, Americké panenské ostrovy, Americká Samoa, Guam a Spoločenstvo ostrovov Severné Mariány sú považované za územia Spojených štátov, a že za oznamovanie veterinárnych chorôb OIE zodpovedá príslušný orgán Spojených štátov.
(11)
Príloha III k uvedenému nariadeniu by sa takisto mala zodpovedajúcim spôsobom zmeniť a doplniť, aby zahŕňala príslušných členov SPC.
(12)
V zmysle smernice Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (3), majú členské štáty zabezpečiť, aby dovoz živočíchov a produktov akvakultúry z tretích krajín podliehal podmienkam, ktoré sú prinajmenšom také isté ako podmienky uplatňované na výrobu a uvádzanie na trh produktov Spoločenstva.
(13)
V období účinnosti smernice 91/67/ES bol v členských štátoch povolený dovoz kôrovcov určených na chov, do rybárskych revírov a otvorených zariadení na okrasné účely zo Spojených štátov. Táto smernica bola zrušená a nahradená smernicou 2006/88/ES, ktorou sa harmonizovali veterinárne požiadavky týkajúce sa takéhoto dovozu.
(14)
V článku 20 ods. 3 písm. b) nariadenia (ES) č. 1251/2008 je stanovené prechodné obdobie, počas ktorého sa v súlade s režimom platným pred nadobudnutím účinnosti smernice 2006/88/ES môžu aj naďalej dovážať zásielky kôrovcov určených na chov, do rybárskych revírov a otvorených zariadení na okrasné účely. Prechodné obdobie končí 30. júna 2009.
(15)
Z tohto dôvodu by sa Spojené štáty mali zahrnúť do prílohy III k nariadeniu (ES) č. 1251/2008 po ukončení inšpekcií na mieste vykonaných v súlade so smernicou 2006/88/ES s cieľom overiť súlad s pravidlami Spoločenstva, ktoré sa týkajú zdravia vodných živočíchov.
(16)
Príloha III k nariadeniu (ES) č. 1251/2008 by sa mala preto zodpovedajúcim spôsobom zmeniť a doplniť.
(17)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 1251/2008 sa mení a dopĺňa takto:
1.
V článku 11 sa odsek 2 nahrádza týmto:
„2. Okrasné ryby, ktoré nepatria k druhom vnímavým na žiadnu z chorôb uvedených v časti II prílohy IV k smernici 2006/88/ES a okrasné mäkkýše a kôrovce, určené do uzavretých zariadení na okrasné účely sa do Spoločenstva dovážajú iba z tretích krajín alebo území, ktoré:
a)
sú členmi Svetovej organizácie pre zdravie zvierat (OIE) alebo
b)
sú uvedené v prílohe III a majú od OIE formálny súhlas na to, aby členom tejto organizácie pravidelne predkladali informácie týkajúce sa veterinárneho statusu uvedených živočíchov.“
2.
Príloha III sa nahrádza znením uvedeným v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. októbra 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. augusta 2009